KOMISSION TÄYTÄNTÖÖNPANOASETUS (EU) 2022/2458,

annettu 14 päivänä joulukuuta 2022,

vuonna 2022 käytettävissä oleviin tiettyjen kantojen kalastuskiintiöihin muiden kantojen edellisvuosien liikakalastuksen vuoksi neuvoston asetuksen (EY) N:o 1224/2009 mukaisesti tehtävistä vähennyksistä ja komission täytäntöönpanoasetuksen (EU) 2022/1926 muuttamisesta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon unionin valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, asetusten (EY) N:o 847/96, (EY) N:o 2371/2002, (EY) N:o 811/2004, (EY) N:o 768/2005, (EY) N:o 2115/2005, (EY) N:o 2166/2005, (EY) N:o 388/2006, (EY) N:o 509/2007, (EY) N:o 676/2007, (EY) N:o 1098/2007, (EY) N:o 1300/2008 ja (EY) N:o 1342/2008 muuttamisesta sekä asetusten (ETY) N:o 2847/93, (EY) N:o 1627/94 ja (EY) N:o 1966/2006 kumoamisesta 20 päivänä marraskuuta 2009 annetun neuvoston asetuksen (EY) N:o 1224/2009 (1) ja erityisesti sen 105 artiklan 1, 2, 3 ja 5 kohdan,

sekä katsoo seuraavaa:

(1) Vuoden 2021 kalastuskiintiöt vahvistetaan neuvoston asetuksilla (EU) 2020/1579 (2), (EU) 2021/90 (3), (EU) 2021/91 (4) ja (EU) 2021/92 (5).

(2) Vuoden 2022 kalastuskiintiöt vahvistetaan neuvoston asetuksilla (EU) 2021/91, (EU) 2021/1888 (6), (EU) 2022/109 (7) ja (EU) 2022/110 (8).

(3) Asetuksen (EY) N:o 1224/2009 105 artiklan 1 kohdassa säädetään, että jos komissio on todennut jonkin jäsenvaltion ylittäneen sille osoitetut kalastuskiintiöt, komissio alentaa tuon jäsenvaltion tulevia kiintiöitä.

(4) Komission täytäntöönpanoasetuksessa (EU) 2022/1926 (9) vahvistetaan vuonna 2022 käytettävissä oleviin tiettyjen kalakantojen kalastuskiintiöihin edellisvuosien liikakalastuksen vuoksi tehtävät vähennykset.

(5) Joidenkin jäsenvaltioiden (Espanja, Ranska, Liettua ja Puola) osalta täytäntöönpanoasetuksella (EU) 2022/1926 ei kuitenkaan voida tehdä kaikkia tarvittavia vähennyksiä liikakalastettujen kantojen kalastuskiintiöistä, koska tällaisia kiintiöitä ei ole kyseisten jäsenvaltioiden käytettävissä vuonna 2022.

(6) Asetuksen (EY) N:o 1224/2009 105 artiklan 5 kohdassa säädetään, että jos liikakalastetun kannan kiintiötä ei voida alentaa liikakalastusta seuraavana vuonna, koska kyseisten jäsenvaltion käytettävissä ei ole tuon kalakannan kiintiötä, vähennykset voidaan tehdä muista kannoista samalla maantieteellisellä alueella tai muista kaupallisesti yhtä tärkeistä kannoista asianomaisten jäsenvaltioiden kanssa käytyjen neuvottelujen jälkeen.

(7) Asetuksen (EY) N:o 1224/2009 (10) 105 artiklan 1, 2 ja 5 kohdan mukaista kiintiöiden alentamista koskevista suuntaviivoista, jäljempänä ’suuntaviivat’, annetun komission tiedonannon 2022/C 369/03 mukaan tällaisia vähennyksiä olisi suotavaa soveltaa sellaisten kalakantojen kiintiöihin, joita kyseisen kiintiön ylittänyt laivasto on pyytänyt.

(8) Asianomaisia jäsenvaltioita on kuultu muiden kuin liikakalastettujen kantojen kalastuskiintiöiden alentamisesta. Sen vuoksi on aiheellista kohdistaa vähennykset kyseisiin, asianomaisille jäsenvaltioille vuodeksi 2022 myönnettyihin kalastuskiintiöihin.

(9) Kun otetaan huomioon, että okarausku alueella 7d (RJC/07D.) on alueen 7d rauskukalakannan alalaji (SRX/07D.), Irlannin täytäntöönpanoasetuksen (EU) 2022/1926 nojalla alueella 7d harjoittaman okarauskun liikakalastuksen vuoksi tehtävää vähennystä sovelletaan Irlannin vuodeksi 2022 käytettävissä olevaan rauskukalojen kalastuskiintiöön alueella 7d.

(10) Vuonna 2021 Portugali ylitti sardellin kalastuskiintiönsä alueilla 9 ja 10 sekä unionin vesillä CECAF-alueilla 34.1.1 (ANE/9/3411). Portugali pyysi 22 päivänä elokuuta 2022, että tehtävä vähennys – mukaan lukien asetuksen (EY) N:o 1224/2009 105 artiklan 2 kohdan mukainen kerroin 1,4 – jaettaisiin kolmelle vuodelle. Suuntaviivojen 3 kohdan a alakohdan mukaan vähennyksen jakaminen kahdelle tai useammalle vuodelle voidaan hyväksyä, jos kalakantaa hoidetaan kestävästi kyseistä kantaa koskevien tieteellisten lausuntojen perusteella. Runsauden ja biomassan jakautumista seuranneiden akustisten tutkimusten ja useita sardellien biologisia parametrejä koskevan vuosittain tehdyn tutkimuksen mukaan sardellin arvioitu biomassa vuonna 2022 kasvoi 64 prosenttia vuoden 2021 tutkimuksiin verrattuna. Portugalilainen tutkimuslaitos IPMA (Instituto Português do Mar e da Atmosfera) yhteistyössä espanjalaisen tutkimuslaitoksen IEO (Instituto Español de Oceanografía) kanssa testaavat uutta pyyntiä koskevaa valvontasääntöä hoitostrategian arvioinnin avulla. Odotettaessa Kansainvälisen merentutkimusneuvoston (ICES) suunniteltua vertailuarvoa tälle kannalle vähennyksen jakaminen kahdelle vuodelle kolmen vuoden sijaan voidaan hyväksyä.

(11) Ranskan 9 päivänä syyskuuta 2022 toimittamien viimeisimpien päivitettyjen tietojen perusteella vaikuttaa siltä, että asetuksessa (EU) 2021/92 vahvistettu valkomarliinille Atlantin valtamerellä (WHM/ATLANT_AMS) kiintiössä ”Muu” myönnetty vuoden 2021 yhden tonnin jaettu kiintiö, jonka mukaisesti Ranska sai kalastaa, on ylitetty. Koska Ranska on ilmoittanut saaliin määräksi 2 972 kilogrammaa tässä kiintiössä ”Muu”, tästä liikakalastuksesta johtuvaa vähennystä, johon sisältyy asetuksen (EY) N:o 1224/2009 105 artiklan 3 kohdan c alakohdan mukainen kerroin 1,5, olisi sovellettava Ranskan käytettävissä olevaan Atlantin valtameren valkomarliinin kalastuskiintiöön vuodeksi 2022. Vastaava vähennys olisi näin ollen lisättävä täytäntöönpanoasetuksen (EU) 2022/1926 liitteeseen.

(12) Tämän vuoksi täytäntöönpanoasetusta (EU) 2022/1926 olisi muutettava.

(13) Lisää päivityksiä tai korjauksia voidaan vielä tehdä, jos meneillään olevan tai edellisten täytäntöönpanovuosien osalta havaitaan virheitä, puutteita tai virheellisiä ilmoituksia saalisluvuissa, jotka jäsenvaltiot ovat asetuksen (EY) N:o 1224/2009 33 artiklan mukaisesti ilmoittaneet,

ON HYVÄKSYNYT TÄMÄN ASETUKSEN:

1 artikla Vähennetään tämän asetuksen liitteessä I tarkoitettuja, asetuksissa (EU) 2021/91, (EU) 2021/1888, (EU) 2022/109 ja (EU) 2022/110 vuodelle 2022 vahvistettuja kalastuskiintiöitä kohdistamalla vähennykset muihin kantoihin, jotka esitetään mainitussa liitteessä.

2 artikla Korvataan täytäntöönpanoasetuksen (EU) 2022/1926 liite tämän asetuksen liitteessä II olevalla tekstillä.

3 artikla Portugalin vuonna 2022 soveltama 2 954,752 tonnin vähennys, joka johtuu vuoden 2021 liikakalastuksesta suhteessa sardellikantaan alueilla 9 ja 10 sekä unionin vesillä CECAF-alueilla 34.1.1 (ANE/9/3411), on jaettu kahdelle vuodelle. Sovellettava vuotuinen vähennys on 1 477,376 tonnia vuosina 2022 ja 2023, sanotun kuitenkaan rajoittamatta mahdollisesta myöhemmästä liikakalastuksesta johtuvia kiintiöiden lisämukautuksia.

4 artikla Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 14 päivänä joulukuuta 2022. Komission puolesta Puheenjohtaja Ursula VON DER LEYEN

(1) EUVL L 343, 22.12.2009, s. 1.

(2) Neuvoston asetus (EU) 2020/1579, annettu 29 päivänä lokakuuta 2020, eräiden kalakantojen ja kalakantaryhmien Itämerellä sovellettavien kalastusmahdollisuuksien vahvistamisesta vuodeksi 2021 ja asetuksen (EU) 2020/123 muuttamisesta tiettyjen muilla vesillä sovellettavien kalastusmahdollisuuksien osalta (EUVL L 362, 30.10.2020, s. 3).

(3) Neuvoston asetus (EU) 2021/90, annettu 28 päivänä tammikuuta 2021, eräiden kalakantojen ja kalakantaryhmien Välimerellä ja Mustallamerellä sovellettavien kalastusmahdollisuuksien vahvistamisesta vuodeksi 2021 (EUVL L 31, 29.1.2021, s. 1).

(4) Neuvoston asetus (EU) 2021/91, annettu 28 päivänä tammikuuta 2021, unionin kalastusaluksiin sovellettavien eräiden syvänmeren kalakantojen kalastusmahdollisuuksien vahvistamisesta vuosiksi 2021 ja 2022 (EUVL L 31, 29.1.2021, s. 20).

(5) Neuvoston asetus (EU) 2021/92, annettu 28 päivänä tammikuuta 2021, unionin vesillä ja unionin kalastusaluksiin tietyillä unionin ulkopuolisilla vesillä sovellettavien tiettyjen kalakantojen ja kalakantaryhmien kalastusmahdollisuuksien vahvistamisesta vuodeksi 2021 (EUVL L 31, 29.1.2021, s. 31).

(6) Neuvoston asetus (EU) 2021/1888, annettu 27 päivänä lokakuuta 2021, eräiden kalakantojen ja kalakantaryhmien Itämerellä sovellettavien kalastusmahdollisuuksien vahvistamisesta vuodeksi 2022 ja asetuksen (EU) 2021/92 muuttamisesta tiettyjen muilla vesillä sovellettavien kalastusmahdollisuuksien osalta (EUVL L 384, 29.10.2021, s. 1).

(7) Neuvoston asetus (EU) 2022/109, annettu 27 päivänä tammikuuta 2022, unionin vesillä ja unionin kalastusaluksiin tietyillä unionin ulkopuolisilla vesillä sovellettavien tiettyjen kalakantojen ja kalakantaryhmien kalastusmahdollisuuksien vahvistamisesta vuodeksi 2022 (EUVL L 21, 31.1.2022, s. 1).

(8) Neuvoston asetus (EU) 2022/110, annettu 27 päivänä tammikuuta 2022, eräiden kalakantojen ja kalakantaryhmien Välimerellä ja Mustallamerellä sovellettavien kalastusmahdollisuuksien vahvistamisesta vuodeksi 2022 (EUVL L 21, 31.1.2022, s. 165).

(9) Komission täytäntöönpanoasetus (EU) 2022/1926, annettu 11 päivänä lokakuuta 2022, vuonna 2022 käytettävissä oleviin tiettyjen kantojen kalastuskiintiöihin edellisvuosien liikakalastuksen vuoksi tehtävistä vähennyksistä (EUVL L 265, 12.10.2022, s. 67).

(10) Komission tiedonanto asetuksen (EY) N:o 1224/2009 105 artiklan 1, 2 ja 5 kohdan mukaista kiintiöiden alentamista koskevista suuntaviivoista ja tiedonannon 2012/C 72/07 korvaamisesta 2022/C 369/03 (EUVL C 369, 27.9.2022, s. 3).